ขอครม.สร้างเขื่อนแก่งเสือเต้น
เกษตรฯปรับนโยบายเชิงรุกอ้างแก้น้ำท่วม-แล้งซ้ำซาก
16 ส.ค. 2554

เกษตรฯปรับนโยบายเชิงรุกอ้างแก้น้ำท่วม-แล้งซ้ำซาก
เกษตรฯ ลั่น เสนอ ครม. ขอสร้างเขื่อนแก่งเสือเต้น อ้างสงสารชาวบ้าน โดนน้ำท่วมซ้ำซาก 
นายธีระ วงศ์สมุทร รมว.เกษตรและสหกรณ์ เปิดเผยว่า ได้สั่งการให้ปลัดกระทรวงเกษตรฯ เร่งประสานกรมบัญชีกลาง ขอปรับอัตราชดเชยให้เกษตรกรที่ประสบภัยน้ำท่วมเป็น 50% ของราคาต้นทุนการผลิต จากเดิมระเบียบกระทรวงการคลังช่วยเหลือที่อัตรา 606 บาทต่อไร่ 
กระทรวงเกษตรฯ จะเสนอขออนุมัติหลักการช่วยเหลืออัตราใหม่จากคณะรัฐมนตรี (ครม.) ในการประชุมวันที่ 16 ส.ค. พร้อมกับเสนอโครงการแก้ไขปัญหาน้ำทั้งระบบ โดยเฉพาะลุ่มน้ำยม 
กรมชลประทาน ได้ให้มหาวิทยาลัยมหิดลศึกษาในโครงการสร้างเขื่อนแก่งเสือเต้น เขื่อนยมบน และเขื่อนยมล่าง ให้ ครม.รับทราบ โดยเห็นว่าการสร้างเขื่อนขนาดใหญ่ตัวเดียวจะมีประโยชน์มากกว่าและแก้ไขปัญหาน้ำท่วม น้ำแล้งได้ดีกว่า รวมทั้งโครงการเชื่อม 25 ลุ่มน้ำ ก็อยู่ในแผนเพิ่มพื้นที่ชลประทานครบ 60 ล้านไร่ 
กรมชลประทาน ได้ศึกษาไว้ครอบคลุมหมดแล้ว จะเสนอเข้าไปด้วยสามารถแก้ไขปัญหาน้ำได้ทั้งประเทศ แต่ในเรื่องนี้ต้องฟังความเห็นของประชาชนด้วย
ด้านนายชลิต ดำรงศักดิ์ อธิบดีกรมชลประทาน กล่าวว่า ในการแก้ไขปัญหาน้ำท่วมนั้น นายกรัฐมนตรีได้ให้นโยบายว่าจะต้องพัฒนาในระดับลุ่มน้ำ ซึ่งกรมชลประทานได้ศึกษาในเรื่องศักยภาพของพื้นที่ในแต่ละลุ่มน้ำไว้หมดแล้ว เช่น เขื่อนแก่งเสือเต้น เขื่อนแม่น้ำยมตอนบนและตอนล่าง แต่เนื่องจากประชาชนยังมีความเห็นต่างกันจึงยังไม่มีการเดินหน้าต่อ 
กรณีเขื่อนยมบนและล่างนั้น หากสร้างในพื้นที่จะไม่มีปัญหาสังคมมาก ซึ่งสองตัวร่วมกันยังเก็บน้ำได้น้อยกว่าแก่งเสือเต้นเพียงตัวเดียว และงบประมาณจะมากกว่าเขื่อนแก่งเสือเต้นประมาณ 1,000 ล้านบาท โดยเขื่อนแก่งเสือเต้นอยู่ที่ประมาณ 1.1 หมื่นล้านบาท ซึ่งในเรื่องนี้ต้องอยู่ที่ระดับนโยบายตัดสินใจ
พร้อมกันนี้ ในการแก้ไขปัญหาน้ำท่วมในลุ่มน้ำยม เบื้องต้นนายกฯ ได้สั่งการให้กรมชลประทานเป็นเจ้าภาพในการหารือกับระดับจังหวัด ในเร็วนี้ๆ จะทำหนังสือถึงผู้ว่าราชการจังหวัดและองค์กรผู้ใช้น้ำทั้งหมดในพื้นที่ลุ่มน้ำยมและลุ่มน้ำน่าน เช่น จ.พิจิตร พิษณุโลก สุโขทัย และลุ่มน้ำน่านใน จ.น่าน อุตรดิตถ์ มาหารือและรับทราบแนวทางการแก้ปัญหาน้ำท่วมและปัญหาขาดแคลนน้ำที่กรมชลประทานได้วางไว้ เป็นการแก้ไขปัญหาระยะสั้นที่กรมชลฯ เตรียมดำเนินการในแผนงบประมาณปี 2555 ว่าเห็นด้วยหรือไม่ เนื่องจากที่ผ่านมาประชาชนนึกว่ากรมชลฯไม่ได้ทำอะไรน้ำเลยท่วม ซึ่งในความจริงกรมชลฯได้มีการหลายโครงทั้งสองลุ่มน้ำแต่เป็นการดำเนินโครงการในลำนำสาขาไม่ได้ดำเนินการในแม่น้ำสายหลัก
ขณะที่ นายพรศักดิ์ เจริญประเสริฐ รมช.เกษตรฯ สังกัดพรรคเพื่อไทย กล่าวว่า จะเดินหน้าผลักดันโครงการรับจำนำข้าวหอมมะลิตันละ 2 หมื่นบาท ข้าวขาวธรรมดาตันละ 1.5 หมื่นบาท ให้ได้ทันฤดูที่จะถึงนี้ โดยเกษตรกรจะได้รับเงินเต็มๆ แน่นอน